Ny viden, et spark bagi, inspiration, udviklende samtaler – eller et godt grin? Alt det og meget mere får jeg, når jeg mødes med mit netværk. Jeg ville ikke være den, jeg er, eller være der hvor jeg er i dag, hvis jeg ikke havde haft mine netværk. Så få dig nu et netværk!
Der findes et utal af netværk og lige så mange måder at netværke på. LinkedIn kalder sig for verdens største professionelle netværk, og alle de mennesker, jeg kender, er jo i princippet en del af mit netværk, som jeg har forskellige relationer – og varierende kontakt til. Men det, der virkelig rykker og udvikler mig, er et konkret, fysisk netværk, hvor en fast gruppe – i mit tilfælde ledere – mødes med jævne mellemrum i nogle formaliserede rammer. Men hvad kan man få, hvad skal der til, og hvordan får man et netværk? Det vil jeg fortælle dig mere om i en lille serie af blogindlæg. Her kommer det første.
Skab Tryghed, tillid og frihed
Der skal være tryghed, tillid og frihed i netværket. For når vi føler os trygge og møder tillid, får vi mod til at udforske, tænke nyt og være nysgerrige. Og præcis tillid og tryghed har været kernen i de netværk, jeg har været mest glad for. Her har medlemmerne turdet være ærlige overfor hinanden.
Vi har fx talt om samarbejdsproblemer med chefen, svære personalesager og at føle sig udbrændt. Og vi har drøftet faglige udfordringer, grint af pinlige episoder og løst indviklede dilemmaer. Emner som mange ledere ikke har lyst til at drøfte med chefen eller lederkollegaerne på jobbet, men kan drøfte i netværket, fordi der ikke er frygt (for at miste job eller prestige) på spil. Den åbne dialog i netværket har ofte ført til overraskende ideer og uventede råd, fordi alle føler sig trygge og frie, og dermed bedre kan tænke utraditionelt og byde ind med skæve løsninger.
indrøm din uvidenhed
For noget tid siden afslørede en leder i mit netværk, at hun følte sig vældig udfordret af sin manglende viden om sociale medier. Hun var usikker på, hvordan hun som leder bør forholde sig til Facebook, Twitter og LinkedIn, hvordan man som organisation arbejder strategisk med sociale medier, hvordan hun leder sine medarbejdere, der er meget yngre, ved alt om sociale medier og arbejder med det i dagligdagen og så videre. Hun forklarede, at hun simpelthen følte, at hun havde været uopmærksom og først nu opdagede, at toget var kørt uden hende. Det var simpelthen for sent (for pinligt) at spørge nogen i organisationen, om alt det hun ikke vidste. Og her kunne netværket hjælpe! Der var flere, der kunne dele viden og erfaringer, og flere der indrømmede, at de var i samme båd.
Det gav en vældig god dialog og efterfølgende hyrede vi en oplægsholder, der kunne fylde alle de blinde pletter ud. I et trygt og tillidsfyldt rum er der nemlig ingen dumme spørgsmål.
Vil du have flere tips om netværk, så følg med her på min blog ved at tilmelde dig, så går du ikke glip af næste afsnit i denne lille serie.
Du kan også finde mig på LinkedIn.
Læs også 5 tips til at pleje dit netværk.
En uvidenskabelig rundspørge i mit netværk viser, at du bliver klogere, gladere og dygtigere af at netværke. Så det er bare med at komme i gang. Men hvordan skaber og vedligeholder man et netværk? Her får du ”Mona-opskriften” med 5 tips til at pleje dit netværk.
Der er nogle mennesker, der bare er rigtig gode til at skabe og vedligeholde deres netværk. Jeg arbejdede på et tidspunkt sammen med en direktør, Mona, der i den grad mestrede disciplinen. Uanset, hvilken opgave vi skulle i gang med, så kendte hun altid én, vi kunne ringe til, som kunne give os gode råd. Uanset, hvor vi skulle hen, så kendte hun nogen i den pågældende organisation, som kunne introducere os. Og uanset, hvem der ringede til os for at få gode råd, så stillede hun altid op. Hun forstod ikke bare at skabe netværk, hun var også supergod til at vedligeholde det. Her får du ”Mona-opskriften”:
1. Vær nysgerrig
Mona havde en oprigtig interesse for andre mennesker. Hun var nemlig nysgerrig. Nysgerrig efter at lære nye mennesker at kende og finde ud af, hvem de var, og hvad de kunne. Og så troede hun på, at hun kunne bidrage med noget – eller at den nye relation indeholdt noget, som hun selv eller andre i hendes netværk kunne få glæde af.
2. Vær åben
Mona mødte nye mennesker uden fordomme. Hun vidste, at nye relationer kunne være indgangsvinklen til ny viden eller et nyt venskab. Hun var aldrig kritisk eller på vagt. For hende var det helt naturligt at møde og acceptere andre mennesker, som de er, og derfor ønskede mange også at være en del af hendes netværk.
3. Vær opsøgende
Mona var altid på udkig efter nye relationer. Hvis hun var på konference, til et møde eller en reception, så kom hun altid hjem med nye kontakter. Hun stod aldrig i et hjørne men gik lige hen til folk, hun ikke kendte. Hvis der var et interessant menneske, som hun gerne ville netværke med, så indledte hun bare en samtale og udvekslede kontaktinformationer med personen, inden hun gik videre.
4. Vær hjælpsom
Mona sagde aldrig nej til at hjælpe. Hun er nok det mest generøse menneske, jeg har mødt. Netværk handler om at hjælpe og om at dele. ”Alt hvad vi kan og ved, deler vi med andre. Så vil de også hjælpe os, når vi har brug for det”, sagde Mona.
5. Vær uselvisk
Mona gav – uden at være nøjeregnende med, om hun fik noget igen. Hun skelede ikke til input/output men var glad for at kunne hjælpe. Samtidig var hun god til at ringe, maile eller kontakte sit netværk – bare for at høre, hvordan det gik. Måske havde hun sat det i system, det ved jeg ikke.
Men en ting er sikkert. Alle, der var en del af Monas netværk, følte, at de fik langt mere, end de gav.